**Arne Fagerholt** (født 9. juli 1964 i Orkdal) er en norsk ballettdanser, koreograf, pedagog, teatersjef og kulturleder.

Fagerholt er utdannet ved Statens Balletthøgskole i perioden 1980–1983. Han ble ansatt i Nasjonalballetten i 1983, og utnevnt til solist i 1985. Som solist i Nasjonalballetten danset han blant annet «Amor» i *Sylvia,* «Benno»/«Narren» i *Svanesjøen* (Arova/Nurejev), «Sønnen» i *Tango Buenos Aires* og «Solan Gundersen» i *Flåklypaballetten*. Koreografen Kjersti Alveberg skapte flere verk og solipartier for ham på 1980-tallet, deriblant signaturverket *Spirits* (1987) som var bestilt av Eurovision og ZDF i Tyskland. Alveberg koreograferte også hans solo til Eurovisjonens internasjonale konkurranse for unge dansere i Reggio Emilia, Italia i 1985, der han vant en oppsiktsvekkende sølvmedalje.

Arne Fagerholt var danser i Carte Blanche fra 1987 til 1992. I 1988 var han gjestedanser i det italienske kompaniet, Il Balletto di Venezia under ledelse av Giuseppe Carbone og Birgit Cullberg. Han debuterte som skuespiller ved Den Nationale Scene 1992 som Shepard i *Det perfekte kysset* av Staffan Göthe og spilte tittelrollene i *Peter Pan* (1993) ved Den Nationale Scene og *Mowgli* (1996) ved Riksteatret.

Hans koreografiske debut var med *Heartaches* for Nye Carte Blanche i 1991. Videre har han koreografert Spelet om Heilag Olav i 15 år siden 1997, og ble i 2008 tildelt *Stiklestadprisen* for sitt arbeid med Spelet. Han har også koreografert helaftensballetten *Pinocchio* for Nasjonalballetten i 1998, *Jesus Christ Superstar* ved Trøndelag Teater og *Genanse og verdighet* på Nationaltheatret, begge i 2000, samt flere koreografiske oppgaver for Statens Balletthøgskole, flere norske teaterscener og prosjekter.

Han har arbeidet som linjeleder for danserlinjen (2000–2001) og var pedagog i klassisk ballett ved Statens Balletthøgskole i lengre perioder på 1990-tallet. Han har også vært gjestelærer ved flere dansekompanier i Norden. 

Fra 2001 til 2008 var han teatersjef for Carte Blanche i Bergen. 

Han var lektor i klassisk ballett ved Kunsthøgskolen i Oslo (KHiO) fra 2009 til 2010. 

I 2011 ble han ansatt som kulturleder i sin hjemkommune Orkdal, hvor han også skapte forestillingen *Patina* med 25 orkdalsdamer (ikke-dansere) mellom 67 og 88 år. Forestillingen ble satt opp flere steder i landet med lokale damer; i Haugesund, Bærum, Larvik, Bergen og Finnsnes/Harstad. 

I 2016 skapte han danseteaterforestillingen «På lokalet» for Sogn og Fjordane Teater. Forestillingen ble satt opp på nytt i 2018. For Operaen i Kristiansund har han regissert forestillingene *Kiss Me Kate* (2018) og *Spelemann på taket* (2020). Han debuterte som operaregissør med La Traviata for Opera Nordfjord høsten 2022, og denne iscenesettelsen vil også bli satt opp igjen ved Operaen i Kristiansund og Opera Trøndelag i 2024.

Fagerholt har hatt flere styreverv, blant annet i Norske Dansekunstnere, Statens Balletthøgskole, Danseinformasjonen, Nye Carte Blanche, Borealis og Norsk Teater- og Orkesterforening.[] Sitter p.t. i styret for Den Norske Opera & Ballett. Han satt også som leder av Faglig utvalg for dans og som rådsmedlem i Norsk kulturråd fra 2012 og ut 2017.

I 2022 ble han tilsatt som teatersjef for Turnéteatret i Trøndelag, med tiltredelse i juni 2023.

Priser
------

* Sølv i Eurovisjonens Internasjonale konkurranse for unge dansere, Italia 1985
* 1986: Den Norske Operas venners talentpris
* Operaens Ballettklubbs Pris []
* Bergen kommunes kulturpris[]
* ST-Prisen
* Orkdal kommunes kulturpris
* 2008: Stiklestadprisen

Diskografi
----------

* *12 «freske» låter og en 11-åring* – LP, 1975

Referanser
----------

1. ↑   snl.no[Hentet fra Wikidata]
2. 1 2 3 4 5 6  Arne Fagerholt snl.no
3. ↑  (no) Arne Fagerholt i Norsk biografisk leksikon
4. ↑  «Spirits». sceneweb.no. Besøkt 2. oktober 2016.
5. 1 2  Kvamme, Kjell (30. juli 2008). «(+) Stiklestadprisen til Arne Fagerholt»Betalt abonnement kreves. *www.vl.no*. Vårt Land. Besøkt 2. oktober 2016.
6. ↑  Audhild Øye (17. juni 2021). «(+) Har fått prestisjefylt styreverv». *www.avisa-st.no*. Avisa Sør-Trøndelag. Arkivert fra originalenBetalt abonnement kreves 24. juni 2021. Besøkt 18. juni 2021. «Sammensetningen sikrer et styre med kompetanse både innen innovasjon, økonomi og administrasjon i tillegg til kunst- og kulturfaglig kompetanse. Samlet sett besitter styret bred og relevant kompetanse for å håndtere de viktige strategiske utfordringene for operaen framover. Å få publikum tilbake i salene, å nå et bredere og mer mangfoldig publikum, og samtidig sikre en bærekraftig drift er det viktigste nå, uttaler kultur- og likestillingsminister Abid Raja.»
7. ↑  Arne Fagerholt Arkivert 8. desember 2015 hos Wayback Machine. kulturradet.no
8. ↑  «Priser og stipend». operavenn.no. Arkivert fra originalen 3. oktober 2016. Besøkt 2. oktober 2016. «*Operaens venners talentpris* Den Norske Operas Venners talentpris går til en ung og lovende kunstner, som har vist stor fremgang i det aktuelle år. Prisen er gitt til: (---) 1986 Arne Fagerholt – danser»
9. 1 2  «Arne Fagerholt kan bli kulturleder i Orkdal». Orkdalvel.no. 14. juli 2010. Besøkt 2. oktober 2016. «Arne Fagerholt har senere arbeidet som pedagog og som teatersjef ved Carte Blanche i Bergen. Han har fått flere priser, deriblant to lokale: ST-prisen og Orkdal kommunes kulturpris. Det skjer neppe ofte at vinnern av en kommunal kulturpris søker stillingen som kommunal kulturleder.»
10. ↑  «12 "freske" låter og en 11-åring (1975)». Rockipedia. Arkivert fra originalen 31. august 2022. Besøkt 1. september 2022.

|  |  |
| --- | --- |
| Oppslagsverk/autoritetsdata | Store norske leksikon **·** VIAF
 |